Jiří Krampol

Jiří Krampol (* 11. júl 1938, Buštěhrad† 26. júl 2025, Praha) bol český herec, komik, dabér a moderátor.

 Herecká kariéra 
V roku 1962 absolvoval pražskú DAMU v obore činoherné herectvo. V roku 1962 tiež získal svoje prvé angažmán v Divadle Na Fidlovačce (vtedy Tylovo divadlo), aby ešte v rovnakom roku prešiel do Divadla Na zábradlí. Prevádzkoval tiež recesistické pásmo v Divadle Viola a od roku 1972 účinkoval v Divadle Ateliér. V roku 1979 sa vrátil do Divadla Na zábradlí.

Počas 70. a 80. rokov sa objavil v stovke filmov (väčšinou televíznych) a mnohých seriáloch, väčšinou v menších úlohách. K najvýraznejším úlohám patril radca v rozprávke O princezně, která ráčkovala a poručík Krejcárek v krimiseriáli Malý pitaval z velkého města.

Po emigrácii Jana Třísku do Spojených štátov amerických v roku 1977 Krampol prevzal dabovanie francúzskeho herca Jeana-Paula Belmonda. Po smrti Františka Filipovského začal tiež s dabingom komika Louisa de Funèsa.

Veľkú popularitu mu priniesla spolupráca s Miloslavom Šimkom v divadle Semafor, ktorého bol členom v rokoch 1983 až 1990. So Šimkom napísal Krampol aj mnoho humorných poviedok, čím sa pokúsili nadviazať na legendárne poviedkové dielo Šimka a Grossmanna.

V deväťdesiatych rokoch hral väčšinou vedľajšie seriálové role a k filmom sa vrátil s rokom 2000. Najväčšiu hereckú príležitosť mu pripravil Vít Olmer v poviedkovej komédii Waterloo po česku (2002), kde Krampol stvárnil päť hlavných rolí.

Na TV Prima moderoval úspešný zábavný program Nikdo není dokonalý, na ktorý v roku 2014 nadviazal program Nikdo není perfektní na stanici TV Barrandov.

Dňa 29. marca 2019 prebehla premiéra predstavenia Zajíc v pytli aneb ze Soboty znovu na Šimka, nadväzujúceho na pásmo zábavných relácií Zajíc v pytli, ktoré v druhej polovici osemdesiatych rokov pripravovali Miloslav Šimek s Luďkom Sobotom (Zajíc v pytli č. 14) a neskôr práve s Krampolom (Zajíc v pytli č. 512). V novom predstavení v réžii Lukáša Sýkoru účinkoval Jiří Krampol aj Luděk Sobota a spolu s nimi Petr Jablonský, Miluše Voborníková, Viktor Sodoma, Jana Mařasová a Adriana Sobotová.

 Súkromný život 
Bol štyrikrát ženatý. Do prvého manželstva s televíznou hlásateľkou Janou Fořtovou sa narodil syn Tomáš. S druhou ženou Hanou Suvajdžičovou má syna Jiřího. S treťou ženou Martou Krampolovou má syna Martina a syna Jana, ktorý zomrel v iba siedmich mesiacoch. Jeho posledná žena Hana Krampolová (* 12. júna 1961, sobáš 1993) zomrela 3. augusta 2020 na vykrvácanie z prasknutého vredu na pažeráku. Pracovala v divadle Semafor ako uvádzačka a predavačka, pôvodnou profesiou však bola vychovávateľkou v materskej škole. Niekoľko rokov pred svojou smrťou ju trápili zdravotné problémy a závislosti, z ktorých bola opakovane liečená.

Ako veterán sa po sedemdesiatke stále aktívne venoval vzpieraniu, ktorého sa stal propagátorom.

Žil v Prahe v mestskej časti Praha 1. 

 Ocenenia 
 2018 – Cena Františka Filipovského za celoživotné majstrovstvo v dabingu
 2018 – prezident Českej republiky Miloš Zeman mu udelil Medailu Za zásluhy I. stupňa

 Filmografia 

 Referencie 

 Literatúra 



 Iné projekty 

 Externé odkazy 





 Zdroj 

Kategória:Českí dabingoví herci
Kategória:Českí divadelní herci
Kategória:Českí filmoví herci
Kategória:Českí televízni herci
Kategória:Českí humoristi
Kategória:Českí komici
Kategória:Českí moderátori
Kategória:Českí režiséri
Kategória:Českí scenáristi
Kategória:Nositelia Medaily Za zásluhy (Česko)
Kategória:Absolventi Akadémie múzických umení v Prahe